Ministerul francez de Externe, comentariu elogios la adresa lui Kovesi la plecarea de la șefia DNA: A jucat un rol crucial în progresul făcut de România în lupta anti-corupție

Ministerul francez de Externe a lăudat ieri prestația Laurei Codruța Kovesi în fruntea DNA. Purtătorul de cuvânt al Ministerului a răspuns la o întrebare despre revocarea lui Kovesi și a spus că aceasta ”a jucat un rol crucial în progresul făcut de România în ultimii zece ani în privința statului de drept și a luptei anti-corupție”, potrivit transcriptului postat pe site-ul Ministerului francez de Externe.

Oficialul francez a menționat în răspunsul său și întâlnirea de la București dintre ministrul de Externe Jean-Yves Le Drian și Kovesi din 11 aprilie.

”Acordăm o mare importanță ireversibilității acestor reforme. Cu câteva luni înainte de președinția română a Consiliului UE, Franța și partenerii săi europeni rămân vigilenți în legătură cu evoluția situației statului de drept în România, mai ales în cadrul MCV”, a mai spus purtătorul de cuvânt în declarația de marți.

Kovesi a fost decorată în 2016 de ambasadorul Franței cu Legiunea de Onoare în grad de Cavaler (foto de la ceremonie).